**Martinovanje v deželi Lojzeta Slaka**

Biljenski upokojenci smo se na martinovo soboto odpeljali v osrčje Dolenjske – v deželo **Lojzeta Slaka**, našega največjega glasbenika narodno zabavne glasbe.

**Domači kraji Lozjeta Slaka**

Pot nas je vodila v Mirno Peč in naprej na Mali Kal do domačije **Barbovih**, kjer je **Lojze Slak** preživel večino svoje mladosti pri stricu Stanetu. Kot samouk se je naučil igrati na harmoniko. Bil je ljudski godec, ki je ustvaril novo glasbeno smer z diatonično harmoniko in jo priljubil vsem generacijam, saj je napisal čez 500 pesmi.(V dolini tihi, Čebelar ...) V notranjosti domačije smo si ogledali njegovo življenje v sliki in besedi, poskusili domači cviček,se posladkali s štrudlom in ob zvokih harmonike zaplesali. Polega domačije stoji njegovo obeležje, do katerega vodi 37 tlakovcev, ki spominjajo na število tipk njegove harmonike.

**Podoba dolenjske prestolnice**

Prestolnica Dolenjske je nastala leta 1365 po ukazu **Rudolfa Hamburškega**, ki jo je imenoval **Newestat (Novo mesto)**. Čez Krko, ki vijuga skozi mesto, vodi **Kandijski most**. Po stopnicah smo se povzpeli do **Kapiteljske cerkve svetega Nikolaja – Kapitelj**. Oltar krasi znamenita **Tinttoretova slika** sv. Nikolaja. Sprehodili smo se skozi staro mestno jedro, skozi arkadne hodnike na Glavnem trgu, mestne hiše Rotovž, si ogledali **Frančiškanski samostan** sv. Lenarta in **Kettejev** vodnjak z vklesanim verzom iz njegove pesmi Na trgu.

Mesto je poznano po arheološki zbirki halštatske kultur, in sicer po bakrenih situlah. Sprehod smo zaključili v pivnici **Kralj Matjaž** in poskusili hišno pivo **Dolga brada**. Dobro podkrepljeni s pijačo in domačo kostanjevo potico **Branka Furlana** smo nadaljevali pot.

**Znamenita Kartuzija Pleterje**

Dan smo izkoristili za ogled edinega slovenskega kartuzijanskega samostana **Kartuzije Pleterje**, si ogledali diaprojekcijo življenja menihov kartuzijancev. V njem živijo menihi iz različnih držav in tvorijo skupino samotarjev, ki so svoje življenje posvetili iskanju Boga v tišini in samoti. Čas si krajšajo z nabiranjem zelišč, pripravljajo grenčico, hruške v žganju, med, jabolčni sok, čajne mešanice ...

Ogledali smo si staro gotsko cerkev iz leta 1406. V zunanjem muzeju smo pogledali v črno kuhno, izdelke lončarja in poskusili domač jabolčni sok, cviček, in modro frankinjo.

**Reka Krka objema Otočec**

Sledila je vožnja na edini vodni grad – **Otočec**, ki ga objema reka Krka. Dolenjska lepotica je edina reka, ki ustvarja lehnjak v strugi. Ta se izloča v obliki pregrad, jezov in majhnih otočkov.

Dan smo zaključili na tradicionalni martinovi večerji.

Vojka Rustja

Foto: Marta Volk